કપડવંજમાં સમસ્ત પાટીદાર સમાજ દ્વારા ટાઉનહોલમાં શહીદયાત્રા નિમિત્તે જાહેરસભાનું આયોજન કરવામાં આવ્યુ હતું. આ સભામાં ઉપસ્થિત રહેલા હાર્દિક પટેલે પોતાની તેજાબી ભાષામાં સરકારને આડેહાથ લેતા જણાવ્યું હતું કે, મુખ્યત્વે ખેતપેદાશોના ભાવો નક્કી કરવા ખેડૂતોને સત્તા હોવી જોઈએ. તેના મુદ્દાઓ ઉપર વિસ્તૃત છણાવટ કરી હતી અને માનવતાપ્રેમ, સમાજપ્રેમ અને રાષ્ટ્રપ્રેમ ઉપર ભાર મુક્યો હતો. ગુજરાત શિક્ષણમાં પછાત છે અને દેશની પ્રથમ દસ નંબરની યાદીમાં રાજ્યની એક પણ યુનિવર્સિટીનો સમાવેશ થતો નથી. તેમજ તબીબી સેવાઓમાં પણ કોઈ નોંધપાત્ર પ્રગતિ થઈ નથી તે પ્રસ્થાપિત કરીને શાસકોને આડેહાથ લીધા હતા. નોટબંધી અને જીએસટીના મુદ્દે વેપારીવર્ગમાં અસંતોષ વધતો ગયો છે. તે અંગેનો નિર્દેશ કરીને તેઓએ સૌને સ્વબળે આંદોલનમાં જોડાવા શીખામણ આપી હતી અને સમાજને અને દેશને બરબાદ કરનાર શિક્ષણમાં અનામતને વખોડી કાઢીને પાટીદારો, બ્રાહ્મણો, ઓબીસી અને અન્ય વર્ગોને પણ ગુણવત્તાના ધોરણે લાભ મળવો જોઈએ તે માટે સક્રિય બનવા જણાવ્યુ હતું.